Søren Kolstrup (EL), 2001-05-21:
Enhedslisten er enig med forslagsstillerne i, at der skal arbejdes for indkøb af bæredygtigt træ i den offentlige sektor.
Det er et vigtigt initiativ.
Endelig kan man sige, at det da er vigtigt at registrere, at den formørkelse, som tidligere sænkede sig over den her forsamling med hensyn til, om man overhovedet kunne gøre noget nationalt, om man overhovedet kunne gøre noget og vrikke bare lidt med ørerne, nu har hævet sig. Jeg hørte selv den radikale ordfører tale om at feje for egen dør, gøre noget i den offentlige sektor.
Jamen det var dog sød musik.
Vi må altid huske hinanden på, at det aldrig må gælde kemiske stoffer - det er konklusionen - men gerne tropisk træ.
Det er glædeligt, for vi skal altid række hånd til hinanden dér, hvor vi er enige.
Der ryddes årlig regnskov svarende til mange gange Danmarks areal, måske seks gange, måske er det mere.
Fortsætter denne udvikling, er det et spørgsmål om tid, inden den uberørte regnskov forsvinder. Den blinde skovhugst har skæbnesvangre følger for miljø, klima og levevilkår.
Kuldioxid frigives i stedet for at blive bundet.
Der opstår jorderosion, oversvømmelse, akut vandmangel i tørre perioder osv.
Særlig iøjnefaldende er selvfølgelig skovbrande, ofte menneskeskabte, som pumper drivhusgasser ud i atmosfæren.
Jeg har tre bemærkninger at gøre om forslaget.
Vi er en lille smule usikre på, hvordan bemærkningerne skal forstås.
I hvert fald skal der ikke herske tvivl om, at man meget gerne for os må tydeliggøre, at målet er indkøb af bæredygtigt træ overalt i den offentlige sektor, og at offentlige og halvoffentlige institutioner altid i første række bør efterspørge bæredygtigt træ og herunder altid efterspørge FSC-træ.
Ja, den er i en række henseender kompliceret, men spørgsmålet er, om der ikke også, hvad årsagerne angår, er tale om nogle meget simple og åbenbare årsager.
Så vidt jeg kan se, ser vi de grelleste tilfælde, hvor det internationale borgerskab går hånd i hånd med nationale borgerskaber, og meget ofte militære styrer, korrupte regeringer. Jeg synes også, det er interessant at se, at når vi endelig har et nationalt demokrati eller et beskedent, beskedent nationalt demokrati som Brasilien, der prøver at gøre bare en lille bitte smule på lovgivningsplanet, så bliver de af den internationale kapital presset til at undgå et forsvar for regnskoven.
Jeg bed især mærke i Venstres ordfører, der talte om, at fattige bønder og befolkningsforøgelsen undertiden får skylden for det her.
Det er jo en vanskelig problemstilling, om det også er en af årsagerne til, at vi sidder i den her situation, vi gør. Men for mig er det i hvert fald interessant, at Researching Development peger på, at flere mennesker i et givet område undertiden kan inspirere til at tage yderligere vare på skoven især i områder, hvor man altså har traditioner for noget sådant.
Man har peget på Kenya og så hele Sahelbæltet, hvor der enkelte steder har været en sådan lykkelig udvikling.
Det tredje, som vi i Enhedslisten er meget optaget af, når det drejer sig om den offentlige sektor, er, at den efter vore begreber meget uansvarlige udlicitering af offentlig drift ligesom kan underminere nogle af intentionerne bag det her forslag. Derfor er vi meget interesserede i at høre, om man fra regeringens side, og om det også ligger i forslagsstillernes betragtning, vil sikre, at man i forbindelse med udbud - så længe man nu har den idé, at man vil udlicitere offentlig drift - i udbudsmaterialet får taget skyldigt hensyn til de betragtninger, der ligger i det her beslutningsforslag.
Som sagt: FSC-mærkningen er et beskedent, men det er et reelt redskab til at gøre bare en lille forskel.
Og den lille forskel, man så kan gøre med det her initiativ, kan jo opmuntre til, at vi rækker hånd til alle de folk internationalt og i syd, der vil slås for at forsvare regnskoven.